Genre: Information/Explanation

Beatifikacija drinskih mučenk v Sarajevu <p/> 28. september 2011 ob 10:11 <p/> V Sarajevu v Bosni in Hercegovini je v s oboto, 24. septembra 2011, potekala razglasitev petih drinskih mučenk, redovnic Hčere božje ljubezni, za blažene. Na slovesnosti, ki jo je vodil kard. Angelo Amato, prefekt kongregacije za svetnike, se je zbralo okoli 18.000 vernikov. Na beatifikacijo so s 13. avtobusi romali tudi verniki iz Slovenije. Med petimi novimi mučenkami sta namreč dve Slovenki, z Dolenjske, s. M. Krizina Bojanc in s. M. Antonija Fabjan. <p/> Sestre Hčere božje ljubezni <p/> Potovanje sester od Pal preko Romanije do Goražda, je trajalo štiri dni in štiri noči. V Goražde so prispele 15. decembra 1941 popoldne. Namestili so jih v drugo nadstropje vojašnice. Še tisti večer so podivjani in pijani četniki vdrli v njihovo sobo in jih hoteli onečastiti. V obrambi svojega človeškega dostojanstva in obljube čistosti so se sestre iztrgale iz rok napadalcev in druga za drugo poskakale skozi okno. Četniki so medtem zdrveli pred vojašnico in težko ranjene sestre z noži usmrtili. Odvlekli so jih do reke Drine, ki je nekaj dni za tem odnesla njihova trupla. S. M. Berchmana je deset dni ostala v Sjetlini, kjer si je kar dobro opomogla. Nato naj bi odšla v Goražde, k drugim sestram, ki pa so bile medtem že mrtve. Dva četnika sta jo odpeljala na saneh. Kočijaž je potem, ko se je vrnil, povedal, da je srečno prispela k svojim sestram. Spremljevalec pa je imel njen rožni venec obešen okoli vratu. Zapisano je, da je bila ubita 23. decembra 1941. Sestre Jula, Berchmana, Krizina, Antonija in Bernadeta, znane kot „ Drinske mučenke “, so velikodušno in z nesebično ljubeznijo, kot misijonarke v " trpinčeni Bosni ", služile Bogu predvsem s pomočjo ubogim. Zvestobo Bogu so potrdile s prelitjem svoje krvi. <p/> Glas o njihovi mučeniški smrti se je razširil daleč naokoli. Zato je kardinal Vinko Puljić, vrhbosanski nadškof, potem ko je dobil potrebno dovoljenje od Kongregacije za razglasitev za svetnike, 4. decembra 1999 izdal odlok o začetku škofijskega postopka za njihovo beatifikacijo. Razglasitev božjih služabnic s. M. Jule Ivanišević in štirih sester za blažene ni samo uradno priznanje njihovega mučeništva, ampak tudi visoko priznanje duhovnih vrednot, za katere so sestre živele in žrtvovale svoja življenja. Jula Ivanišević, Berchmana Leidenix, Krizina Bojanc, Antonija Fabjan in Bernadeta Banja so priče izjemne zvestobe Bogu in dejavne ljubezni do ubogih. V veri upravičeno upamo, da bo njihova prelita kri seme novih osveščenih in odgovornih kristjanov in novih duhovnih poklicev za nove čase. Mučenke so močne zagovornice v vseh potrebah, posebno v težkih življenjskih preizkušnjah in nevarnostih. Mnogi so se o tem že prepričali. <p/> Blažena s. Marija Krizina Bojanc, po krstnem imenu Jožefa, redovnica in mučenka, se je rodila 14. maja 1885 v Šmarjeti na Dolenjskem. V 36. letu starosti je stopila v redovno skupnost Hčera Božje ljubezni v Sarajevu. Polna sestrinske ljubezni se je odlikovala po nenehni molitvi, žrtvi in spokorniškem življenju. Že v času življenja so jo imenovali »sestra molitve«. Svoje življenje je kronala v zvestobi Kristusu, ko je 15. decembra 1941 raje darovala svoje življenje, kot pa se izneverila zaobljubam in Kristusu. Njena mučeniška kri je jasen dokaz, da je bolj ljubila Boga kakor svoje življenje. <p/> Blažena s. Marija Antonija Fabjan, tudi ona je bilka po krstnem imenu Jožefa, redovnica in mučenka, se je rodila 23. januarja 1907 v Malem Lipju v župniji Žužemberk. V 22. letu starosti je stopila v redovno skupnost Hčera Božje ljubezni v Sarajevu in 19. marca 1932 naredila zaobljube. Odlikovala se je po preprostosti, iskrenosti, pobožnosti in zbranosti. Zvesta svojemu redovniškemu poklicu je skupaj z ostalimi štirimi sestrami bila 15. decembra leta 1941 mučena in ubita. Iz ljubezni do Kristusa je sprejela nase mučeništvo, da se »Jezusovo življenje razodene na njenem umrljivem telesu« (prim. 2 Kor 4, 11). <p/> Obe slovenski sestri izhajata iz novomeške škofije. <p/> God drinskih mučenk bo na njihov smrtni dan 15. decembra. <p/> Mučenke so vzornice zvestobe Bogu, človeškega in ženskega dostojanstva ter dejavne ljubezni do bližnjih ter priprošnjice tako za nove, zlasti ženske duhovne poklice, kot tudi v raznovrstnih življenjskih preizkušnjah.